	
Campanie de promovare AC
Septembrie 2026
„Iată-mă, trimite-mă pe mine!” Is,6,8

În luna septembrie, ne dorim să reluăm cu încredere viața asociației, pregătindu-ne pentru anul asociativ 2026-2027, prin derularea unor activități de promovare a Acțiunii Catolice. Ne propunem să facem cunoscute mai bine asociația și specificul ei creând ocazii de reîntâlnire cu membrii asociației, dar și cu cei care doresc să descopere frumusețea slujirii, a fidelității și a comunității în cadrul Acțiunii Catolice.
Ce ne dorim?
1. Să facem cunoscută asociația noastră în comunitățile noastre și în spațiul online
2. Să reaprindem entuziasmul grupului parohial AC prin activități care să reintroducă membrii pe drumul slujirii lui Cristos după specificul Acțiunii Catolice, în comunitatea din care fac parte.
3. Să încurajăm copiii, tinerii și adulții care sunt în căutarea unei modalități concrete de trăire a credinței să cunoască familia Acțiunii Catolice și să se alăture inițiativelor parohiale, zonale și diecezane.
Pe parcursul lunii de promovare vom descoperi valori esențiale despre asociația noastră. Sub îndemnul „Iată-mă, trimite-mă pe mine!” preluat din cartea profetului Isaia, vom oferi un timp de reamintire a momentului „iată-mă” al Acțiunii Catolice, amintind „rădăcinile” ei, vom trece apoi prin „roadele” ei, modalitățile prin care, urmându-și obiectivele, slujește și aduce roade în comunitate și în dieceză. Vom încheia parcursul nostru cu „trimite-mă!”, reactualizarea asociației prin noi alegeri, fiecare membru și fiecare grup parohial având posibilitatea de a răspunde „acum și aici” la chemarea de iubire a lui Dumnezeu.    
Încurajăm grupurile parohiale ca, la aceste activități, membrii să aducă și prieteni de-ai lor care nu cunosc asociația. Este o ocazie potrivită să-și facă prieteni noi, să fie încurajați să se alăture asociației AC.
I. Rădăcini - „De aceea, fraţilor, străduiţi-vă şi mai mult să întăriţi chemarea şi alegerea voastră, căci făcând acestea nu vă veţi poticni niciodată!  (2 Petru 1,10)
Perioadă: 6 - 13 septembrie 2026
În această perioadă ne dorim să redescoperim Acțiunea Catolică cu istoricul și misiunea ei, să ne reamintim de unde am plecat și încotro ne îndreptăm. Pa canalele de socializare ale asociației vor fi promovate filmulețe cu informații referitoare la Acțiunea Catolică pe care vă invităm să le promovați în comunitățile parohiale. Puteți realiza și voi filmulețe cu istoricul asociației parohiale, de tipul: „Știați că Acțiunea Catolică este prezentă în parohia noastră din..... Știați că am început cu sectorul tineri și apoi...”. Acest lucru necesită întâlnirea membrilor, împărtășire a experiențelor trăite de membrii grupurilor noastre, subliniind notele caracteristice ale asociației: laicitatea, eclezialitatea, colaborarea cu ierarhia, și organicitatea și valorile asociației: interioritatea, fraternitatea, responsabilitatea și eclezialitatea. 
II. Roade - „Eu v-am ales pe voi şi v‑am pus ca să mergeţi şi să aduceţi rod” Ioan 15,16
Perioadă: 14-20 septembrie 2026
Am văzut cum s-a născut Acțiunea Catolică, care este misiunea ei, acum vom experimenta cum putem aduce rod în Acțiunea Catolică. Putem folosi activitatea propusă în Anexa 2, o activitate de identificare de soluții pentru anumite situații care necesită apostolatul nostru laic sau putem pregăti o activitate practică, experiențială, dacă timpul alocat activității vă permite. 
Motivați de Cuvântul Domnului „Eu v-am ales pe voi şi v‑am pus ca să mergeţi şi să aduceţi rod” Ioan 15,16, putem acționa în comunitatea parohială după cele patru dimensiuni ale Acțiunii Catolice. Activitatea se poate desfășura unitar, cele 3 sectoare reunite, participanții vor fi împărțiți în 4 echipe mixte, fiecare echipă va extrage o sarcină pregătită în prealabil și o vor împlini. 
Exemplu: 
1. Caritativ: Mergeți la familia X pentru a vizita un bolnav. (Se va discuta în prealabil cu familia respectivă; dacă numărul participanților este prea mare putem căuta mai multe familii care să primească vizita și putem pregăti și un mic dar). 
2.  Liturgic:  Pregătiți mici scrisori cu versete biblice pentru toți membrii grupului, folosind https://bibliacatolica.ro/. Avem nevoie de bilețele colorate, pixuri, culori, sectorul copii pot desena simboluri: soare, inima, floare, etc. 
3.  Formativ: Pregătiți un filmuleț în care prezentați responsabilitățile prezente în Acțiunea Catolică; ce rol are un președinte, ce rol are un responsabil de sector, ce rol au responsabilii de laturi, etc. Puteți folosi imformații din fișele postului. 
4. Cultural-recreativ: Mimă sau desen! Se formează două echipe, se decide câte un lider pentru fiecare echipă; aceștia extrag câte un bilet pe care găsesc mesajul „Mimează”, „Desenează” si aleg, de comun acord, ca să mimeze sau să deseneze textul unui cântec. Echipa adversă trebuie să ghicească cântecul interpretat. 
La sfârșit se răspunde la întrebările: 
 	- care latură credeți că este mai prezentă în comunitatea noastră?
· care este mai importantă pentru misiunea Acțiunii Catolice?
III. Reactualizare (21 - 27 septembrie 2026) - „Iată-mă, trimite-mă pe mine!”
Am văzut cum s-a născut Acțiunea Catolică, care este misiunea ei. Acum este rândul fiecăruia dintre noi să acționăm, să slujim Biserica după spiritul Acțiunii Catolice. Una din notele ei caracteristice este organicitatea, după cum spune documentul conciliar Apostolicam Actuositatem la numărul 20, ceea ce presupune a lucra în mod organic în misiunea de evanghelizare. Fiecare membru este important, așa cum spune Sfântul Paul în Scrisoarea către Corinteni, 1Cor 12, 12-31, făcând referire la trupul mistic al lui Cristos, fragment pe care îl propunem spre meditație sau ca rugăciune înaintea desfășurării Adunării generale parohiale, pentru a conștientiza cum fiecare membru poate contribui la împlinirea misiunii de evanghelizare a Bisericii. 
În această etapă ne propunem să reactualizăm rolul nostru în grupul parohial, în comunitate și în asociație, să alegem cum ne putem implica mai bine și ce responsabilități ne putem asuma astfel încât asociația parohială să își îndeplinească misiunea cu responsabilitate și pasiune. 
La sfârșitul lunii septembrie fiecare grup parohial este invitat să desfășoare alegeri responsabile pentru constituirea consiliului parohial. Acum este momentul deciziei, al mărturiei fidelității alegerii făcute. Acțiunea Catolică nu este doar pentru o activitate, pentru o zi sau o lună, este un stil de viață, este o școală a credinței, o familie în care fiecare poate sluji lui Cristos și Bisericii sale cu talanții cu care este înzestrat. 
Urmăriți Anexa referitoare la alegeri și călăuziți de Duhul Sfânt, propuneți, alegeți și răspundeți cu fidelitate chemării lui Cristos! 
Președinții parohiali sunt rugați să ne trimită poze și impresii de la activitățile care se vor desfășura pe parcursul lunii de promovare și componența consiliului parohial pe adresa secretar@aciasi.ro. 

Vă dorim să petreceți timp frumos împreună!

Consiliul Diecezan al Acțiunii Catolice „Sfântul Iosif” Dieceza de Iași
Anexa 1  

Pași în realizarea Adunării Generale parohiale

1. Stabilirea datei şi a orei de desfăşurare a Adunării Generale parohiale de către Consiliul director parohial, de comun acord cu asistentul spiritual parohial;
2. Convocarea Adunării Generale parohiale este realizată de către preşedintele parohial. La Adunarea Generală parohială participă toţi adulţii, tinerii şi responsabilii sectorului copii (animatori şi educatori) care şi-au manifestat dorinţa de a fi membri în anul asociativ 2026-2027 completând cererea de adeziune, însoțiți de asistentul spiritual parohial.
3. Adunarea Generală parohială are rolul de: 
- a alege preşedintele parohial, vicepreşedintele, secretarul şi administratorul, care fac parte din Comitetul director. Propunerea pentru preşedinte poate să fie făcută dintre membrii care sunt înscrişi în asociaţie de cel puţin doi ani. În parohiile care depun adeziunea pentru prima sau a doua oară se va avea în vedere activitatea pe care persoana candidată a desfăşurat-o în ultimii doi ani în parohie. În alegerea secretarului şi a administratorului se va ţine cont şi de propunerea preşedintelui. În parohiile cu un număr mic de membri, o persoană poate cumula două funcţii; 
- a confirma responsabilii sectoarelor copii, tineri şi adulţi, care fac parte din Comitetul director. Aceşti responsabili sunt aleşi de către fiecare sector. 
- a alege responsabilii laturilor liturgică, formativă, caritativă, cultural-recreativă. Acești responsabili, împreună cu Comitetul director formează Consiliul parohial al Acţiunii Catolice. Procedura alegerilor este coordonată de secretarul parohial. 
4. Modalitatea de vot: 
- Alegerea poate avea loc pe bază de propuneri deschise şi motivate. Votul se face în mod secret până se va întruni majoritatea cerută. Va fi redactat un proces-verbal cu privire la deciziile luate în Adunarea Generală parohială;
- Preşedintele parohial ales trebuie confirmat de către părintele paroh;
- Până joi, 1 octombrie 2026, preşedintele parohial este rugat să trimită datele de contact ale noului Consiliu director parohial pe adresa secretar@aciasi.ro.
Respectarea normelor de mai sus contribuie la misiunea Acţiunii Catolice de a fi în slujba Bisericii într-un mod organizat, transparent și responsabil. 

Mult succes!



Anexa 2: 
Activitate: „Cum putem împărtăși credința prin fiecare latură a Acțiunii Catolice?”
Structura generală: participanții sunt împărțiți în 4 grupe care vor fi așezate în 4 zone diferite ale sălii. Fiecare grup va avea o sarcină diferită de lucru, corespunzătoare laturilor acțiunii catolice. Dacă timpul permite, fiecare grup va trece prin fiecare zonă a sălii, astfel toți vor discuta despre cele patru provocări. Tinp necesar pentru fiecare sarcină - 15  minute.  → 4 grupe
Materiale: flipchart / post-it-uri, markere, lipici, materiale creative simple
Fiecare grup își alege un lider, un secretar, un responsabil cu timpul și modalitatea de a prezenta răspunsul/rezultatul găsit pentru provocarea primită. 
LATURA CARITATIVĂ 	 „Cum Îl facem pe Cristos vizibil prin ajutor concret?”	Activitate practică: Prezentați grupurilor o situație din viața reală. Exemple: o persoană în vârstă, singură, un adolescent dependent de telefon, o familie nevoiașă, un prieten care nu mai vine la biserică, etc. 	Pregătiți împreună o acțiune concretă de sprijin, o modalitate de a împărtăși credința fără a ține predici moralizatoare. 	Rezultat – Scrieți pe un afiș: „Ce facem?” „Cum pot oamenii să simtă iubirea lui Dumnezeu prin acest lucru?”	Întrebare finală:  Cum putem împiedica activitatea caritabilă să devină doar „asistență socială”?
LATURA FORMATIVĂ	„Cum formăm oameni, nu doar participanți?”	Activitate practică: Fiecare grup primește o categorie: copii, adolescenți, tineri, adulți	Pregătiți o activitate formativă de 30 de minute care să includă un joc sau o metodă interactivă,	un mesaj central legat de credință. Activitatea trebuie să fie atractivă, simplă, participativă. 	Rezultat: Pregătirea unui plan sumar: titlu, activitate, mesaj, idei/concluzii cu care pleacă participanții	Întrebare finală: Care este diferența dintre a informa și a forma?
LATURA LITURGICĂ	„Cum îi ajutăm pe oameni să trăiască cu adevărat liturghia, nu doar să participe la ea?”	Activitate practică: Pregătiți un moment de rugăciune/liturgic de 5 -10 minute pentru copii/tineri/adulți. Acesta trebuie să includă: un simbol, un verset biblic, un moment de liniște, implicarea tuturor participanților. 	Materiale pe care le puteți pune la dispoziție: lumânări, icoane, hârtie, muzică instrumentală	Rezultat: Elaborarea structurii momentului de rugăciune.	Întrebare finală: Ce anume face ca o experiență liturgică să atingă inima?
LATURA CULTURAL-	RECREATIVĂ	„Cum poate bucuria să devină un spațiu de evanghelizare?”	Activitate practică: Inventați/realizați: un joc, o seară interculturală, o activitate de spargere a gheții, prin intermediul cărora membrii grupului să interacționeze unii cu alții, să construiască o comunitate, să descopere valorile creștine. 	Rezultat: O demonstrație de 2 minute.	Întrebare finală: Cum poate divertismentul sănătos să îi apropie pe oameni de Dumnezeu?
EVALUARE	La final, reuniți grupul pentru o sesiune de reflecție de 15–20 de minute.	Întrebări:	În ce ipostază v-ați simțit cel mai în largul vostru?	Care dintre dimensiuni este cel mai neglijată în Biserică astăzi?	Ce ați descoperit nou?	Care dimensiune poate ajunge cel mai bine la tinerii de astăzi?	Cum se completează reciproc aceste dimensiuni?	Concluzie privind această activitate: Acțiunea Catolică nu înseamnă doar diverse activități, ci diferite modalități prin care Cristos ajunge la oameni.	Fiecare dimensiune răspunde unei nevoi umane diferite:	caritativă → iubire	formativă → adevăr	liturgică → întâlnirea cu Dumnezeu	recreativă → comunitate și bucurie




